«Հայոց աշխարհ»-ը գրում է. - «Եթե Եվրոպայի խորհրդի Խորհրդարանական վեհաժողովի «բուն փորացավը» Ղարաբաղն է, ապա ձայնի իրավունքից պետք է զրկված լիներ Ադրբեջանը, որտեղ վաղուց արդեն քաղբանտարկյալներ կան։ Մինչդեռ պաշտոնական Բաքվին տարան - բերեցին, քաշքշեցին, բայց այդպես էլ որեւէ կոնկրետ որոշում չկայացրին։ Իրականում Եվրախորհուրդը սեփական խաղն է առաջ տանում մարտի 1-2-ի իրադարձությունների հետեւանքների քննության հարցի շուրջ։ Այդ խաղը պահանջում է Հայաստանը՝ որպես մեկ ամբողջություն, եւ իշխանությունն ու ընդդիմությունը՝ որպես նրա բաղկացուցիչներ, մշտապես պահել իր վերահսկողության տակ շարունակվող «կառավարելի դիմակայության» ռեժիմի մեջ։ Իսկ դրա համար անթույլատրելի է կողմերից որեւէ մեկի չափից ավելի ուժեղացումը կամ, հակառակը, թուլացումը։ Առաջին պարագայում տվյալ կողմը դուրս կգա վերահսկողությունից, իսկ երկրորդ պարագայում ի վիճակի չի լինի կատարել «բեւեռի» դերը»։